Eerste entstof Maandag in SA(Argieffoto: Unsplash) Dr. Zweli Mkhize, minister van gesondheid, sê die eerste besending entstof teen Covid-19 sal Maandag in Suid-Afrika aankom. Mkhize was Woensdagaand deel van ŉ webinaar oor Suid-Afrika se beoogde inentingsprogram. Volgens die minister vertrek die vlug met die eerste besending dosisse Sondag uit Indië en word dit ŉ dag later by die OR Tambo-lughawe in Gauteng verwag. Tydens die eerste fase van die program sal die entstof op drie platforms, waaronder deur mobiele spanne en inentingsentrums, versprei word. Prof. Koleka Mlisana, hoof van die mikrobiologiedepartement by die Universiteit van KwaZulu-Natal, het by die webinaar weereens die belang van korrekte inligting oor die entstof benadruk. Terwyl talle gerugte en bespiegelings die ronde doen, het Mlisana die versekering gegee dat daar geen mikroskyfie of opsporingstoestel van enige aard in enige entstowwe is nie, dat alle bestanddele daarin aan die regulatoriese owerheid verklaar moet word en dat dit nie mense se DNS sal verander nie. “Entstowwe dra ŉ stel aanwysings na menslike selle wat die liggaam toelaat om daarop te reageer en siektes te beveg,” het Mlisana gesê. Suid-Afrikaners sal op ŉ elektroniese entstofdatastelsel – ŉ veilige platform – registreer om die entstof te ontvang. Die stelsel sal dan uitstippel waar en wanneer die entstof aan iemand toegedien word.